Mixail Levin. Mixail Vyacheslavovich Levin (1969-yil 19-aprel) — sovet va rus futbolchisi, yarim himoyachi, hujumchi pozitsiyasida toʻp surgan. Futbolchilik faoliyati. "SSKA" futbol jamoasining sport maktabida taʼlim olgan. 1986-yil 18 yoshida „SSKA“ klubi safida, asosiy jamoa tarkibida oliy ligada 12 ta oʻyin oʻtkazdi. 1986—1989-yillar oraligʻida „SSKA“ jamoasining asosiy, oʻrinbosarlar va farm jamoalarida toʻp surdi. 1989-yilgi mavsumning birinchi yarmini Moldovaning „Nistra“ Kishinyov jamoasida (Oʻsha yilgi mavsumda birinchi ligada toʻp surgan), ikkinchi yarmini Ukrainaning „Kristal“ Xerson jamoasida oʻtkazdi. 1990-yilni Oʻzbekistonning Namangan viloyati klubi "Navbahor" jamoasi tarkibida oʻtkazdi. Namanganliklar safida ajoyib oʻyin namoyish etib, 42 ta oʻyinda 9 ta gol urdi va jamoasining SSSR Ikkinchi ligasidan SSSR Birinchi Ligasiga chiqishida yordam berdi. Namanga jamoasidagi bir yillik faoliyatdan soʻng jamoani tark etdi va keying mavsumda Sankt-Peterburgning „Zenit“ jamoasi bilan shartnoma imzoladi. 1991—1994-yillarda Sankt-Peterburgning „Zenit“ jamoasida oʻynagan, Rossiya Premyer-ligasida jamoaning birinchi sardori boʻlgan. Faoliyatini yakunida asosan ikkinchi liga klublarida toʻp surdi. 1995-yilda Izhevskning „Gazovik-Gazprom“ klubi tarkibida ikkinchi liganing „Markaz“ zonasi gʻolibi boʻldi. 1998-yil Rossiya Ikkinchi liga jamoasi „Kuzbas“ klubi safida toʻp surganidan soʻng 1999-yilda u Xitoyning „Foshan Fosti“ klubida bir necha oy oʻynadi. Futbolchilik faoliyatini yakunlaganidan soʻng, 8 yilga yaqin vaqt davomida Kirov zavodida issiqlik operatori bo‘lib ishladi. Shaxsiy hayot. Uning uch qizi va ikki nafar nabirasi (2006 va 2011-yillarda tugʻilgan) bor.